因舊
作者：蘇轍
朝代：宋

paragraphs: 君不見林上鵲，冬深始營巢，及春巢已成。
又不見梁上燕，春深初作窠，及夏雛已生。
我爲一區屋，三年費經營。
紛紛伐梧楸，日厭斤斧聲。
老境能幾何，何日安餘齡。
一言愧吾兒，事忌與力爭。
青楊易三棟，赤榆換雙楹。
指顧行即具，構築役亦輕。
酇侯念子孫，不處高閈閎。
吾今何人斯，此則坐右銘。